Document ID: /fineweb-2-swissfilter-quality_10-filterrobots/filtered/01798.jsonl.gz/527

Dr Schuggeroffizier Ernesto Müller het e Waage
fir dienschtligs und au denne nur fir bsunders ärnschti Laage
Grad hitte het är wider sone dienschtlig Fäärtli goorderet
Es het en nämlig d Frau grad no zum Kuchidienscht beoorderet.
D Frau Hueber, die vom Blääsiring, die isch in neye Bau
vom Kunschtmuseum wo erstraalt in sattem, frischem Grau
Si isch grad am Ereffnigswuchenänd das Huus go bsueche
Und hitte isch si allewyl no dra dr Usgang z sueche.
Im Drottoiramsleschutzgebiet vom Baschi Dürr wird ghobblet
Dr Johnny us dr Rhyygass isch grad unter d Deggi grobbled
Do kunnt si Frindin yyne, hui, die ka denn aber flueche!
Är staggelet, i bi doch numme Pokemon am sueche!
S het uff sim Kryzzuug gege d Auto in de Basler Stroosse
Dr Hambbe Wessels ufgregt drei entsetzti Schrei usgstoosse
Wo n är entzückt dr letscht wyss Parkplatz het usrotte welle
Het dä scho aine haimlig unter Dänggmolschutz lo stelle
Jetz het die gueti Queen sogar dr Nynzygscht zelebriert!
Die het als jungi Keenigin dr Churchill dekoriert.
Und us dr friehschte Juged bsinnt si sich no voller Frohsinn,
Wie z Allschwil usse s letscht Mol neji Trämlischiine ko sin.
Me mues bim Gotthard-Basis-Tunnel-Feschtakt, däm gigantische,
Zwai Mol dr Säge gä, katholische und proteschtantische.
Und kum hän die dä Säge useglo, git Rom bekannt:
Wenn denn e Zug entglaise duet, isch s ain vom Proteschtant!
Dr Maire vo Saint Louis, dä het zue syner Frau gsait: Schatzeli!
Hüt kunnt uf Bsuech dr Wessels; dä bringt sicher wiider Batzeli.
Do derfe myni Bürger denn e Hämpfeli choisiere,
Fir dass si au in Zuekunft kenne z Basel go parkiere.
Dr Cramer als Regierigsrot, wo d Schuel und d Bildig pflägt,
Wott z Lieschtel sy Kollegin Gschwind begriesse voll Respäggt.
Är streggt dr Doope ane, doch är gseht: Das isch vergäbe;
Die längt, wel si nit anderscht ka, au bi de Händ drnäbe!
Und d Pegoraro, die bekannti Stroosse-Usbau-Zwängere,
Au die isch z Lieschtel nur no tätig als Drnäbe-Längere.
Und wenn die mit em Wessels sott das Härzstigg durestiere,
Denn wird am Änd e Zahnradbahn uf d Wasserfalle fiehre.
De Buure, wo in Uri und im Wallis Lämmerhärde
Uf d Alpe trybe, stinggt s efang, wie d Dier verbisse wärde.
Si wänn sich jetz vertaidige und zaige das ganz offe:
Si haige zem s Beschwöre sich in Wolfeschiesse troffe!
Bi däne neje Auto, wo me nimme mues bediene,
Sin nur no Apparätli drin – e Mentschekopf bruuchts niene.
Doch das isch gar kai Sensation; das isch en alte Zopf:
Au z Basel machts scho joorelang d Regierig ohni Kopf!
D Frau Buurgget goot uf d Haupt-Boscht fir e Wiehnachtsgschängg z versände
Und au grad no dr Heilsarmee e Räschtli Münz go spände
Si hüpft nervös vo Bei zu Bei und das nid ohni Grund:
Wenn numme ihri Nummere no vor dr Schliessig kunnt!
Das Schmäh Gedicht vom Böhmermann sorgt wältwyt fir Furore
Do het sogar d Frau Merkerl dr Humor e bitz verloore
Nur d Diirgge nämmes logger; schigge Gschänggli, ganz verseenlig
E sälbergmachte Geissekääs, dä kunnt vom Chef perseenlig.
Dr Arthur Cohn wott d Halle non em Federer benenne.
Jetz kunnt die ganzi Prominänz fir son e Ehrig z renne:
Dr Nejbau vom Museum wird als Oeri-Nordwand ghandlet,
Dr Frauedail vom Eglisee in Eyma-Strand verwandlet;
Und s Stadion z Sanggt Jakob unde wird zem Heusler-Pärkli
Als Frehnerli verkauft dr Blueme-Wyss jetz Gartezwärgli
Dr Altstoff-Lottner dauft me um in Parmelin-Museum
D Kasärne wird millioneschwär zem Julliard-Mausoleum
Zem Behring-Stübli wird e Zälle gmacht im Wooghof-Knascht
Und d Euleburg im Zolli wird zem Ackerma-Palascht.
D Anita Fetz darf s Ländli ibernä, das frait si grysli,
Und Palais Morin sait me z Basel jetz de ToiToi-Hysli!